চুলের পিন গলায় গেঁথে বিপত্তি! ডাক্তারের দক্ষতায় প্রাণরক্ষা কিশোরীর

কলকাতা: স্কুল থেকে ফিরে পোশাক বদলাতে গিয়ে বিপত্তি। ভুল করে চুলে লাগানোর বলপিন (Hair Pin) গিলে ফেলে ১৩ বছর বয়সী এক কিশোরী। তার পরেই শুরু হয় শ্বাসকষ্ট। বিপদ বুঝে বেলগাছিয়ার ওই কিশোরীকে নিয়ে পরিবারের সদস্যরা তড়িঘড়ি ছুটে যান আরজি কর মেডিকেল কলেজ ও হাসপাতালে (RG Kar Medical College Hospital)। সেখানে চিকিৎসকদের (Doctor) দ্রুত সিদ্ধান্ত এবং দক্ষতাই শেষ পর্যন্ত বড় বিপদের হাত থেকে থেকে রক্ষা করল কিশোরীকে।

প্রথমে আশঙ্কা করা হয়, পিনটি পাকস্থলী ও প্যানক্রিয়াসের মধ্যবর্তী স্থানে গেঁথে গিয়েছে এবং বড় অপারেশন ছাড়া এটি বের করা সম্ভব নাও হতে পারে। চিকিৎসকদের পক্ষ থেকেও অস্ত্রোপচারের কথাও বলা হয় কিশোরীর পরিবারকে। কিন্তু তাঁর বাবা-মা কোনওভাবেই পেট কেটে পিনটি বের করা হোক, এটা চাননি।

আরও পড়ুন: গলায় অস্ত্রোপচার, পিন বের করে শিশুর প্রাণরক্ষা KMCH-এর ডাক্তারদের

এরপরেই দায়িত্ব নেন হাসপাতালের গ্যাস্ট্রোএন্ট্রোলজি বিভাগের চিকিৎসকেরা। বিভাগের প্রধান ডাঃ সুজয় রায়ের নেতৃত্বে আধুনিক এন্ডোস্কোপিক প্রযুক্তি ব্যবহার করে কোনও কাটাছেঁড়া ছাড়াই পিনটি বের করতে সক্ষম হন তাঁরা। চিকিৎসকদের সতর্ক পদক্ষেপে অপারেশনের ঝুঁকি এড়ানো যায়।

চিকিৎসকরা জানান, ভবিষ্যতে কিশোরীর শরীরে যাতে কোনও রকম জটিলতা না তৈরি হয়, সেদিকেও সমান নজর রাখা হয়েছে। প্রয়োজনীয় পর্যবেক্ষণ ও চিকিৎসার পর দু’দিনের মধ্যেই তাকে সুস্থ অবস্থায় বাড়ি পাঠানো হয়। চিকিৎসকদের এমন সফল উদ্যোগে স্বস্তির নিঃশ্বাস ফেলেছে কিশোরীর পরিবার।